भाजपा नेता ने किया सीएम अरविंद केजरीवाल पर तंज, कहा- 'ऐसा कोई सगा नहीं, जिसे आपने ठगा नहीं'  
आप-कांग्रेस गठबंधन को लेकर बोले अश्विनी
केजरीवाल को बताया ठगने वाला 
लोकसभा चुनाव को लेकर भी की टिप्पणी
लोकसभा चुनाव से पहले सीएम अरविंद केजरीवाल (Arvind Kejriwal)  द्वारा कांग्रेस से गठबंधन की सारी कोशिश नाकाम होने के बाद अब उनके विरोधी उनपर निशाना साध रहे हैं. बीजेपी नेता अश्विनी उपाध्याय ने सीएम केजरीवाल (Arvind Kejriwal) ने तंज कसते हुए एक ट्वीट किया. उन्होंने लिखा कि ऐसा कोई सगा नहीं, जिसे आपने ठगा नहीं. उन्होंने अपने ट्वीट में अरविंद केजरीवाल की कई और लोगों से भी तुलना की. बता दें कि अश्विनी उपाध्याय ने यह ट्वीट अरविंद केजरीवाल (Arvind Kejriwal) के उस ट्वीट के जवाब में किया था जिसमें उन्होंने कांग्रेस पर लोकसभा चुनाव में बीजेपी को फायदा पहुंचाने की कोशिश करने का आरोप लगाया था.
सर जी आप बहुआयामी प्रतिभा के धनी हो
आप रामरहीम रामपाल निर्मलबाबा हो
आप जाकिर नाईक बरकती बुखारी हो
आप ही बिशप फ्रैंको मलक्कल भी हो
थाली के बैगन ही नहीं बल्कि आलू भी हो
आप कोबरा ही नहीं बल्कि गिरगिट भी हो
आप शोभराज और नटवरलाल से आगे हो
ऐसा कोई सगा नहीं, जिसे आपने ठगा नहींhttps://t.co/VDFcaq2yJg
 
 
गौरतलब है कि मंगलवार को दिल्ली की पूर्व मुख्यमंत्री और कांग्रेस की वरिष्ठ नेता शीला दीक्षित ने आम आदमी पार्टी के साथ किसी भी तरह के गठबंधन से इनकार कर दिया था. उन्होंने यह बात कांग्रेस अध्यक्ष राहुल गांधी से मिलने के बाद कही है. इससे पहले खबर आई थी कि  दिल्ली में आम आदमी पार्टी (Aam Aadmi Party) और कांग्रेस (Congress) के बीच गठबंधन हो गया है.
सूत्रों का कहना था कि  दिल्ली में लोकसभा की सात सीटों में से तीन-तीन पर दोनों पार्टियां अपने उम्मीदवार उतारेंगी. वहीं एक सीट शत्रुघ्न सिन्हा या यशवंत सिन्हा को दी जाएगी. यानी दिल्ली में न कांग्रेस बड़ी न आम आदमी पार्टी. दोनों पार्टियां बराबर-बराबर सीटों पर ही चुनाव लड़ेगी. माना जा रहा था कि शत्रुघ्न सिन्हा या यशवंत सिन्हा में से कोई एक दोनों पार्टियों की ओर से साझा उम्मीदवार होंगे. 
दरअसल, इस बीच कांग्रेस अध्यक्ष राहुल गांधी ने मंगलवार को कांग्रेस की दिल्ली यूनिट के नेताओं के साथ गठबंधन पर चर्चा के लिए बैठक की बुलाई थी. दोपहर 12 बजे से इनके घर एक बैठक होनी थी. माना जा रहा है कि इस बैठक के बाद ही गठबंधन पर आधिकारिक घोषणा हो सकती है. सूत्रों के मुताबिक कांग्रेस का केंद्रीय नेतृत्व गठबंधन के लिए तैयार था, लेकिन पार्टी की दिल्ली यूनिट इसके पक्ष में नहीं थी. यही वजह है कि कांग्रेस अध्यक्ष राहुल गांधी को बीच में आना पड़ा.
हालांकि कांग्रेस के दिल्ली यूनिट के नेता पहले से ही आम आदमी पार्टी के पक्ष में नहीं थे. इससे पहले खबर थी कि आम आदमी पार्टी ने कांग्रेस को गठबंधन के लिए दो फॉर्मूला सुझाया है. पहले फॉर्मूला के तहत AAP चाहती है कि दिल्ली में आम आदमी पार्टी 6 सीटों पर लड़े और कांग्रेस महज एक पर. इस सूरत में आम आदमी पार्टी फिर कहीं चुनाव नहीं लड़ेगी, जहां कांग्रेस होगी. वहीं दूसरे फॉर्मूला के तहत आम आदमी पार्टी का कहना है कि अगर दिल्ली में कांग्रेस को ज्यादा सीटें चाहिए तो उसे पंजाब, हरियाणा जैसे राज्यों में सीट देकर इसकी भरपाई करनी होगी.